יונתן נתניהו

ביוגרפיה

נתניהו נולד בשנת 1946 בניו יורק, שם שהו הוריו במסגרת פעילות למען הקמת מדינת ישראל. הוא בנם הבכור של צילה ופרופ' בנציון נתניהו, ואחיהם של ראש ממשלת ישראל הנוכחי, בנימין נתניהו, והרופא והסופר עדו נתניהו. שמו ניתן לו מחיבור שמם של ג'ון פטרסון מפקד הגדודים העבריים שהיה מיודד עם הוריו של נתניהו ושל סבו נתן מיליקובסקי.
כאשר היה נתניהו בן שנתיים, חזרו הוריו לישראל, והמשפחה התגוררה בירושלים. נתניהו למד בבית הספר "בדרום" (היום "סאלד"), ובהמשך במגמה המזרחנית בגימנסיה העברית רחביה. המשפחה יצאה מישראל לסרוגין לצורך מחקריו האקדמיים של האב, כך שבכיתה י"א נאלץ נתניהו להפרד מחבריו בבית הספר ובשבט "מודיעין" של הצופים, ואת לימודי התיכון הוא סיים בארצות הברית.
באוגוסט 1964 התגייס נתניהו לצה"ל והתנדב לצנחנים, שם שובץ בגדוד 890. בצנחנים עבר מסלול הכשרה כלוחם והשתתף באימונים ופעילות מבצעית במסגרת הגדוד והחטיבה, וכן עבר קורס מ"כים חי"ר. לאחר שסיים בהצטיינות קורס קציני חי"ר, מונה למפקד מחלקה בצנחנים, עליה פיקד בעת "פעולת סמוע". עוד לפני שחרורו נרשם נתניהו ללימודי פיזיקה באוניברסיטת הרווארד בארצות הברית והתקבל. הוא השתחרר בינואר 1967 והמתין לתחילת שנת הלימודים בסתיו. עוד לפני פרוץ מלחמת ששת הימים, בתקופת ההמתנה הוא גויס לשירות מילואים. במלחמת ששת הימים נלחם במסגרת חטיבה 80, חטיבת צנחנים במילואים, בקרב אום-כתף שבסיני. לאחר קרב זה הועבר הגדוד לרמת הגולן לצורך תגבור הכוחות הלוחמים. נתניהו נפצע בקרב בשעה שניסה לעזור לחייל פצוע ונותר מוגבל בתנועה במרפקו.
מספר חודשים לאחר המלחמה, נישא נתניהו לחברתו תותי (תרזה קרסנוסלסקי), והזוג טס ללימודים בהרווארד, אך השניים שבו כעבור כשנה בשל מלחמת ההתשה. נתניהו החל ללמוד באוניברסיטה העברית בירושלים, אך לאחר חצי שנה חזר לשירות צבאי פעיל כמפקד צוות בסיירת מטכ"ל, לאחר שאחיו הצעיר בנימין, שהיה קצין בסיירת באותה התקופה, המליץ עליו בפני מפקד היחידה, עוזי יאירי. נתניהו הועבר בהמשך לשרת כמפקד פלוגה בסיירת חרוב, חזר ליחידה כמ"פ, ובקיץ 1972 מונה לסגן מפקד סיירת מטכ"ל. הוא פיקד על "מבצע ארגז", בו חטפה הסיירת מספר קצינים בכירים בצבא הסורי בשעה שסיירו בסביבות הכפר עייתא א-שעב בלבנון, בתור קלף מיקוח לטייסים הישראלים השבויים. באותה שנה התגייס גם האח הצעיר עדו לצה"ל ונכנס לשרת בסיירת. במשך שנתיים שירתו בסיירת כל שלושת האחים.
בשנת 1973 השתתף נתניהו ב"מבצע אביב נעורים", בו סיירת מטכ"ל, שייטת 13 וכוחות צנחנים תקפו, בסיוע המוסד, את מפקדות אש"ף והפת"ח בביירות. בקיץ של 1973 יצא נתניהו, שאז כבר היה גרוש, לחופשת קיץ ללימודים בהרווארד. בעת ההיא נפגש עם אחיו בנימין, ששהה בקרבת בוסטון לצורך לימודיו ב-MIT (המכון הטכנולוגי של מסצ'וסטס), ועם הוריו, שהתגוררו בניו יורק. האב עבד אז כראש המחלקה ללימודים שמיים באוניברסיטת קורנל.
באוקטובר 1973 פרצה מלחמת יום הכיפורים, בה פיקד נתניהו על כוח של סיירת מטכ"ל ברמת הגולן, אשר סיכל ניסיונות של הקומנדו הסורי להנחית כוחות באזור. במהלך הקרב בין הכוח בפיקודו לבין הקומנדו הסורי, נהרגו כ-41 לוחמים סורים, בעוד שלכוח הסיירת היו שבעה פצועים ושני הרוגים. כמו כן חילץ כוח הסיירת בפיקוד נתניהו, במהלך הקרבות, את סא"ל (לעתיד אלוף) יוסי בן-חנן הפצוע מתל א-שמס, ועל כך קיבל את עיטור המופת. נתניהו הוביל גם את ניווט כוח הארטילריה בפשיטה מעבר לקווי הכוחות לצורך ירי על פרברי דמשק. נתניהו פיקד על כוח הסיירת גם ב"מבצע קינוח" לכיבוש החרמון.
לאחר המלחמה התנדב נתניהו לשרת כמפקד בחיל השריון כדי לסייע לשקם את החיל, שספג אבדות קשות במהלך המלחמה. הוא סיים בהצטיינות קורס הסבה לשריון והתמנה למפקד גדוד שריון 71 בחטיבה 188. היה זה שריד של גדוד שנשחק בימי מלחמת יום הכיפורים, ונתניהו שיקם אותו. באותה עת, באפריל 1974 השתתף בחדירה עמוקה לסוריה יחד עם כוח צנחנים בפיקוד דורון אלמוג. בשנת 1975 עזב נתניהו את חיל השריון וחזר לסיירת מטכ"ל. ביוני אותה השנה הועלה לדרגת סגן-אלוף ומונה למפקד הסיירת.

חייו האישיים

לאחר שירותו הצבאי הראשון התחתן עם חברתו "תותי" (תרזה קרסנוסלסקי), כיום, תרזה גודמן, באמפיתיאטרון בהר הצופים. לאחר זמן נולדה להם בת אך היא מתה לאחר כמה ימים. לאחר ארבע וחצי שנות נישואים התגרשו השניים.
בחודשיו האחרונים היה חברה לחיים של ברוריה שקד-אקון, לה היה אמור להינשא, וזמן מה לפני מותו כתב לה את מכתבו האחרון.

הנצחתו

על שמו של יונתן נתניהו כונו בישראל שכונות, רחובות, בתי ספר, מכינה קדם-צבאית, שבט צופים במבשרת ציון ו'גרעין יונתן' - פרויקט להצמחת מנהיגות של בני-עקיבא.
בנוסף נקראו על שמו מחנה רוויה ב' של גדוד 71, רחוב בניו יורק, וגינת הפרחים הנמצאת בכניסה לקמפוס גבעת רם של האוניברסיטה העברית בירושלים, שם למד לפני חזרתו לשירות הצבאי. באזור ההיסטורי שבמרכז פילדלפיה הוקמה אנדרטה לזכרו (ראה תמונה).
אחיו בנימין ועדו כינסו את המכתבים ששלח יונתן לידידיו ולבני משפחתו בספר "מכתבי יוני".